**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 1 Δεκεμβρίου 2022, ημέρα Πέμπτη και ώρα 10.30΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Μάξιμου Χαρακόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών-Τροποποιήσεις στον ν. 4871/2021 και λοιπές ρυθμίσεις του Υπουργείου Δικαιοσύνης» (2η συνεδρίαση-ακρόαση εξωκοινοβουλευτικών προσώπων).

### Στη συνεδρίαση παρέστησαν ο Υφυπουργός Δικαιοσύνης, κ. Γεώργιος Κώτσηρας, καθώς και αρμόδιοι υπηρεσιακοί παράγοντες.

### Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ. Αντώνιος Κασάπης, μέλος του Δ.Σ. της Ένωσης Εισαγγελέων Ελλάδος, Ελευθερία Κώνστα, Γενική Γραμματέας της Ένωσης Δικαστών και Εισαγγελέων Ελλάδος, Γεώργιος Διαμάντης, Πρόεδρος της Ομοσπονδίας Δικαστικών Υπαλλήλων Ελλάδος, Δημήτριος Βερβεσός, Πρόεδρος της Ολομέλειας των Προέδρων των Δικηγορικών Συλλόγων Ελλάδος και Αναστασία Παπαδοπούλου, Γενική Διευθύντρια της Εθνικής Σχολής Δικαστικών Λειτουργών.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Καππάτος Παναγής, Καρασμάνης Γεώργιος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λιβανός Σπυρίδωνας - Παναγιώτης (Σπήλιος), Παππάς Ιωάννης, Στυλιανίδης Ευριπίδης, Τσιγκρής Άγγελος, Χαρακόπουλος Μάξιμος, Αγαθοπούλου Ειρήνη – Ελένη, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Κομνηνάκα Μαρία, Μυλωνάκης Αντώνιος, Απατζίδη Μαρία, Σακοράφα Σοφία και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλή σας μέρα.

Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του σχεδίου νόμου του Υπουργείου Δικαιοσύνης « Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών-Τροποποιήσεις στον ν. 4871/2021 και λοιπές ρυθμίσεις του Υπουργείου Δικαιοσύνης»».

Είναι η δεύτερη συνεδρίαση, κατά την οποία θα πραγματοποιηθεί η ακρόαση των εξωκοινοβουλευτικών προσώπων των φορέων, τα οποία συμφωνήσαμε εχθές να κληθούν στην Επιτροπή μας.

Χωρίς καθυστερήσεις, να δώσουμε τον λόγο στους εκπροσώπους των φορέων και ακολούθως θα υπάρχει η δυνατότητα σε όσους Εισηγητές, Ειδικούς Αγορητές ή Βουλευτές επιθυμούν να θέσουν ερωτήματα για τυχόν διευκρινίσεις.

Τον λόγο έχει ο κ. κύριος Αντώνιος Κασάπης, μέλος του Διοικητικού Συμβουλίου της Ένωσης Εισαγγελέων Ελλάδος.

**ΑΝΤΩΝΙΟΣ ΚΑΣΑΠΗΣ (μέλος του Δ.Σ. της Ένωσης Εισαγγελέων Ελλάδας):** Καταρχάς, ως γενικές παρατηρήσεις, θα πρέπει να πούμε ότι οι δικαστικοί υπάλληλοι είναι ένα ιδιαίτερο σώμα υπαλλήλων, έχουν αναγνωριστεί, τόσο νομοθετικά όσο και δικαστικά, ότι αποτελούν ιδιαίτερη κατηγορία υπαλλήλων και είναι πολύ σημαντικό να αναγνωρίζεται αυτό σε όλη τη συζήτηση την οποία γίνεται. Έτσι, ο σκοπός και αυτού του νομοσχεδίου, θα πρέπει να είναι στην ανάδειξη ακριβώς της ιδιαίτερης αυτής κατηγορίας.

Είναι σαφές σε όλους όσους διακονούμε τη δικαιοσύνη ότι τα τελευταία χρόνια και μέσα από την οικονομική κρίση, αλλά συνεχίστηκε αυτό και μετά την παρέλευση αυτής, ο αριθμός των υπαλλήλων φθίνει, σε σημείο που πλέον είναι οριακός, ιδίως για τους μεγάλους σχηματισμούς. Είναι πάρα πολύ δύσκολο να επιτελούμε σωστά τα καθήκοντά μας, γιατί πλέον δεν επαρκούμε ακόμα και για τις βασικές λειτουργίες, με αποτέλεσμα να προσπαθούμε να βρίσκουμε λύσεις εκ των ενόντων.

Συνεπώς, η κίνηση της δημιουργίας μιας παραγωγικής Σχολής Δικαστικών Υπαλλήλων που θα τροφοδοτεί συνεχώς και ανάλογα με τις ανάγκες το Δικαστικό Σύστημα με τον αναγκαίο αριθμό υπαλλήλων, είναι προς τη σωστή κατεύθυνση και χαιρετίζουμε αυτή την πρωτοβουλία της Κυβέρνησης.

Ωστόσο, θα πρέπει να επισημάνω ότι, όπως έχουμε εκφράσει πολλάκις και στο παρελθόν, ήδη θα έπρεπε να έχουμε έναν μεγαλύτερο αριθμό υπηρετούντων υπαλλήλων. Ξέρουμε τις δυσκολίες, αναγνωρίζουμε ότι υπήρξε απροθυμία να έρθουνε ακόμα και με μετάταξη υπάλληλοι από άλλα υπουργεία, ωστόσο το πρόβλημα παραμένει και συντελεί σε μεγάλο βαθμό και στη βραδεία απονομή. Αν σε όλα αυτά κάποιος προσθέσει και το ότι ο πληθυσμός που ήδη υπάρχει είναι μεγάλης ηλικίας, είναι πολλοί υπάλληλοι οι οποίοι είναι στη δύση της καριέρας τους, καταλαβαίνει την επίταση του προβλήματος.

Όσον αφορά το σχέδιο νόμου, έχω να κάνω ουσιαστικά δύο επισημάνσεις. Θα πρέπει να είναι σαφές στο πρόγραμμα σπουδών ότι οι υπάλληλοι θα πρέπει να λαμβάνουν εκπαίδευση, για να διαχειριστούν καταστάσεις που απαιτούν γρήγορες λύσεις και προβλήματα σύνθετα. Θα πρέπει να κατανοούν τη σύνθεση τις υπηρεσίες και τη στελέχωσή της, έτσι ώστε να μπορούν να εντοπίζουν τη λύση σε γρήγορο χρόνο.

Θα πρέπει βέβαια να επιτείνεται το αίσθημα ευθύνης και κατανόησης της θεσμικής αποστολής των γραμματέων, γιατί ακριβώς ένα θεσμικό έργο επιτελούν σε αυτή. Θα πρέπει να επιτείνεται η αντιμετώπιση με τον δέοντα σεβασμό των συλλειτουργών της δικαιοσύνης και με τον πρέποντα τρόπο, όταν τίθεται ζήτημα ορθής διαχείρισης τέτοιων καταστάσεων.

Κατά τα λοιπά, όσον αφορά την σύνθεση του Συμβουλίου Σπουδών, συμφωνούμε με την Ένωση Δικαστών και Εισαγγελέων στο σχέδιο το οποίο δημοσίευσε, ότι θα πρέπει να περιλαμβάνεται εκπρόσωπος των σπουδαστών της Σχολής στο Συμβούλιο, ο οποίος κατά το πρότυπο και της Σχολής Δικαστών θα πρέπει να εκλέγεται ανάμεσα από τους σπουδαστές κατά τον πρώτο μήνα της φοίτησης, με έναν αναπληρωτή του.

Θεωρώ και ελπίζω ότι η κ. Κώνστα θα έχει καλύτερη σύνδεση και θα μπορέσει να αναπτύξει καλύτερα τις θέσεις. Δε θα ήθελα να επαναλάβω δύο φορές αυτά τα οποία έχουν γραφτεί.

Τέλος, όσον αφορά τις προτάσεις για τους βοηθούς δικαστές, θεωρώ ότι θα πρέπει να είναι σαφές ότι οι βοηθοί δικαστές, κατά τον τρόπο που λειτουργούν κυρίως στο εξωτερικό, δεν ανήκουν τόσο στην γραμματειακή κατά την κλασική, τη γνωστή σε εμάς, έννοια της γραμματειακής υποστήριξης αλλά κινούνται ανάμεσα στο επίπεδο των δικαστικών λειτουργών και των γραμματέων. Είναι αυτό το οποίο στα αγγλικά χρησιμοποιείται ο όρος «paralegal».

Αυτή η ομάδα γραμματέων θα πρέπει να έχει ειδικότερη εκπαίδευση, θα πρέπει να μεταπηδά κάποιο στέλεχος από τη γραμματειακή υποστήριξη σε αυτή την ομάδα, εφόσον έχει τα κατάλληλα προσόντα. Θεωρούμε, ωστόσο, ότι θα πρέπει να προβλέπεται και η έκτακτη απασχόληση ειδικευμένου προσωπικού, να δίνεται ως δυνατότητα, κατόπιν εισήγησης βέβαια των διευθυνόντων τους δικαστικούς σχηματισμούς, σε περίπτωση που σε κάποιο δικαστικό σχηματισμό υφίσταται έκτακτη ανάγκη.

Tι εννοώ με αυτό;

Εάν αύριο, με μία νομοθετική πρωτοβουλία της όποιας κυβέρνησης, οδηγηθεί κόσμος, όπως είχε γίνει στο παρελθόν, αθρόα στα δικαστήρια, όπως είχε γίνει με τα υπερχρεωμένα νοικοκυριά, η πρόσληψη για κάποιο χρονικό διάστημα βοηθών δικαστών γραμματέων ειδικού σκοπού, να πω έτσι, οι οποίοι, ενδεχομένως, θα μπορούσαν να μοριοδοτηθούν κατόπιν και για την απασχόλησή τους ως δικαστές σε δεύτερο χρόνο, θα μπορούσε να επιτείνει τη λύση του προβλήματος και δε θα ήταν και η έτι πολλαπλή νομοθέτηση για το τι θα κάνουμε με τις εκκρεμείς αγωγές των υπερχρεωμένων νοικοκυριών, που χρησιμοποίησα ως παράδειγμα.

Σε περίπτωση, λοιπόν, που ανακύψουν τέτοιες ανάγκες έκτακτες, θα μπορούσε να προβλεφθεί η εκτός Σχολής πρόσληψη εξειδικευμένου προσωπικού σε αυτόν τον κλάδο δικαστικών υπαλλήλων.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα παρακαλούσαμε, όπως είπα και νωρίτερα, να έχουμε και εγγράφως τις παρατηρήσεις των φορέων που λαμβάνουν μέρος στην σημερινή συνεδρίαση.

Η κυρία Κώνστα έχει τον λόγο.

**ΕΛΕΥΘΕΡΙΑ ΚΩΝΣΤΑ (Γενική Γραμματέας της Ένωσης Δικαστών και Εισαγγελέων Ελλάδος):** Οι δικαστικοί υπάλληλοι τυγχάνουν συνταγματικής αντιμετώπισης, λόγω της αποστολής τους ως βοηθητικών οργάνων της δικαιοσύνης και εξ αυτού του λόγου περιβάλλονται με εγγυήσεις ως προς την υπηρεσιακή τους κατάσταση.

Επί πολλά έτη, γινόταν λόγος ότι εξαιτίας του σημαντικού ρόλου που επιφυλάσσει το Σύνταγμα στους δικαστικούς υπαλλήλους, θα έπρεπε ο νομοθέτης να προβλέπει αυξημένα τυπικά και ουσιαστικά προσόντα κατά την είσοδο τους όσο και κατά την περαιτέρω υπηρεσιακή τους εξέλιξη, ώστε να εξυπηρετείται, πράγματι, με τον καλύτερο τρόπο η πιο πάνω αποστολή της ορθής διαχείρισης και περαίωσης της δικαστικής ύλης.

Παρά τον σημαντικό ρόλο των δικαστικών υπαλλήλων στη λειτουργία του θεσμού της δικαιοσύνης και στην επιτάχυνση αυτής, την τελευταία δεκαετία, η υποστελέχωση των δικαστηρίων από δικαστικούς υπαλλήλους είναι ιδιαίτερα μεγάλη, εξαιτίας κυρίως της πολιτικής στον προγραμματισμό προσλήψεων μόνιμου προσωπικού, που ακολουθείται από το 2010 και μετέπειτα.

Οι όποιες προσπάθειες έγιναν τα τελευταία χρόνια, είτε μέσω της κινητικότητας στο δημόσιο είτε μέσω ΑΣΕΠ, δυστυχώς, δεν απέδωσαν, διότι οι συνθήκες εργασίας των δικαστικών υπαλλήλων είναι ιδιαίτερα δύσκολες και οι αποδοχές τους πολύ χαμηλές σε αναλογία με τις προσφερόμενες υπηρεσίες.

Η υποστελέχωση, πλέον, φθάνει στο σημείο η αναλογία δικαστή και δικαστικού υπαλλήλου να είναι 1 προς 1, σε αντίθεση με τα άλλα κράτη της Ευρωπαϊκής Ένωσης που λειτουργεί ως τρεις δικαστικοί υπάλληλοι προς έναν δικαστικό λειτουργό. Αυτό έχει αρνητική επίπτωση, όχι μόνο στις παρεχόμενες προς τον πολίτη δικαστικές υπηρεσίες, αλλά και στην υποστήριξη των ίδιων των δικαστών. Οι δικαστικοί υπάλληλοι υπερφορτώνονται αρμοδιοτήτων, γεγονός που επιφέρει σημαντική καθυστέρηση στη διεκπεραίωση των καθηκόντων τους. Αποτέλεσμα των ανωτέρω είναι οι ιδιαίτερες συνθήκες λειτουργίας των δικαστηρίων να αμαυρώνουν τη διεθνή εικόνα της χώρας μας όσον αφορά την λειτουργία της ελληνικής δικαιοσύνης. Συνεπώς η εν λόγω πρωτοβουλία του Υπουργείου Δικαιοσύνης να δημιουργηθεί τμήμα επιλογής κατάρτισης και επιμόρφωσης των δικαστικών υπαλλήλων στην Εθνική Σχολή Δικαστικών Λειτουργών είναι προς τη σωστή κατεύθυνση και θεωρούμε ότι η τακτικότητα στις προσλήψεις και η άμεση πραγματοποίηση του πρώτου διαγωνισμού και, μάλιστα, για τον αναγκαίο αριθμό δικαστικών υπαλλήλων θα είχε ως συνέπεια τον περιορισμό του οξυμένου προβλήματος σε όλα τα δικαστήρια της χώρας.

Στη συνέχεια, θα ήθελα απλώς να επισημάνω τρεις διατάξεις τις οποίες θεωρούμε ιδιαίτερα σημαντικές, επί των οποίων θα πρέπει να τύχουν κάποιες αλλαγές. Συγκεκριμένα, στο άρθρο 23 του συγκεκριμένου νομοσχεδίου, σχετικά με τη βαθμολόγηση των υποψηφίων, θεωρούμε ότι, ενόψει των ιδιαίτερα ανταγωνιστικών εξετάσεων για την εισαγωγή στην Εθνική Σχολή Δικαστικών Υπαλλήλων, τόσο κατά την εισαγωγή όσο και κατά την αποφοίτηση από την οικεία κατεύθυνση, θα πρέπει να λαμβάνονται υπόψη μεταπτυχιακοί τίτλοι σπουδών και διδακτορικά που, όμως, θα είναι συναφείς με τα καθήκοντα του δικαστικού υπαλλήλου και η συνάφεια του διπλώματος να ασκεί επιρροή και τη μοριοδότηση του επιτυχόντος σπουδαστή.

Επίσης, στο άρθρο 29, στα προγράμματα σπουδών των εκπαιδευόμενων δικαστικών υπαλλήλων, θεωρούμε ότι θα πρέπει να περιέχονται και μαθήματα διαχείρισης και διάθεσης των δικαστικών υπηρεσιών, ιδίως διαχείριση κρίσεων στον χώρο εργασίας, διαχείριση του εργασιακού άγχους και των διαπροσωπικών εργασιακών σχέσεων και κυρίως εξυπηρέτησης πολιτών και δικηγόρων.

Τέλος, θα έρθω στο κεφάλαιο που ήδη αναφέρθηκε από τον προηγούμενο ομιλητή για τους βοηθούς δικαστές, τον ειδικό κλάδο πανεπιστημιακής εκπαίδευσης, τεκμηρίωσης και επικουρίας δικαστικού έργου που πλέον περιέχεται στο νόμο 4798/2021 για τον Κώδικα Δικαστικών Υπαλλήλων. Προτείνεται, για την αποφυγή του κατακερματισμού της εκπαίδευσης των δικαστικών υπαλλήλων, όταν προκύπτει ανάγκη πλήρωσης οργανικών θέσεων, βοηθών δικαστών ανά δικαστήριο, εισαγγελία και γενική επιτροπεία, οι θέσεις αυτές θα προκηρύσσονται μέσω της Εθνικής Σχολής Δικαστών και όχι να γίνεται ξεχωριστός έτερος διαγωνισμός κατά τα προβλεπόμενα στον προηγούμενο αναφερθέντα νόμο. Οι σχετικές θέσεις, τις οποίες θα καταλαμβάνουν οι κατέχοντες με τα οικεία προσόντα, όπως προβλέπονται στο άρθρο 26 του οικείου κώδικα να γίνεται μέσω της Εθνικής Σχολής Δικαστών.

Και, τέλος, επειδή στο νομοσχέδιο περιέχονται και μερικές τροποποιήσεις του κανονισμού της Σχολής, θα θέλαμε να θέσουμε υπόψη σας ότι καλό θα ήταν στο εκπαιδευτικό προσωπικό της Εθνικής Σχολής Δικαστών στην κατεύθυνση των ειρηνοδικών να μπορούν να συμμετέχουν ως εκπαιδευτές, πέρα από ειρηνοδίκες τάξης Α’ που έχει συμπληρώσει τα 20 έτη προϋπηρεσίας, και ειρηνοδίκες της τάξης Β’ που έχει συμπληρώσει τα δέκα τουλάχιστον έτη στην υπηρεσία, έτσι ώστε να έχουμε μια μεγαλύτερη ομάδα εκπαιδευτών από τον ίδιο το σώμα των ειρηνοδικών, οι οποίοι θα εκπαιδεύουν τις επόμενες γενιές δικαστικών λειτουργών. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Διαμάντης.

**ΓΕΩΡΓΙΟΣ ΔΙΑΜΑΝΤΗΣ (Πρόεδρος της Ομοσπονδίας Δικαστικών Υπαλλήλων Ελλάδος):** Σε μια αποστροφή του λόγου, ο κ. Υπουργός, χθες, μίλησε ότι για εμάς τους συνδικαλιστές, μπορεί στο συγκεκριμένο νομοσχέδιο να μπορούμε να εξυπηρετούμε και κάποιες σκοπιμότητες. Η μόνη σκοπιμότητα, το δηλώνω ευθαρσώς, που μπορούμε να εξυπηρετούμε είναι η καθημερινή προσπάθεια των δικαστικών υπαλλήλων που παλεύουν χωρίς μέσα, έχοντας να αντιμετωπίσουν τεράστια προβλήματα με γνώμονα την εξυπηρέτηση του πολίτη, του δικηγόρου, και του κοινωνικού συνόλου. Να στηρίξουμε και τις υπηρεσίες μας, οι οποίες καταρρέουν. Αυτός είναι ο μόνος σκοπός που μπορεί να υπηρετούμε.

Παλεύουμε για την ισότιμη αντιμετώπιση έναντι και των υπολοίπων δημοσίων υπαλλήλων. Πράγματα που στο υπόλοιπο δημόσιο έχουν λυθεί εδώ και πολύ καιρό, για εμάς, όμως, είναι αντικείμενο διεκδίκησης. Είναι η αναγνώριση προϋπηρεσίας, οι μετατάξεις, οι προαγωγές, οι επιλογές προϊσταμένων, για να δούμε σε ποιο πλαίσιο κινούμαστε στα δικαστήρια σήμερα.

Πρωτοστατήσαμε, ακόμα, για την ενίσχυση της διεύθυνσης των δικαστικών υπαλλήλων του Υπουργείου Δικαιοσύνης, που είναι υποστελεχωμένη, άρα, δεν μπορεί να υποστηρίξει ότι και αν θέλει ο οποιοσδήποτε, ως και η πολιτική ηγεσία. Με προσωπικές μας ενέργειες, στηρίξαμε τη διεύθυνση, μετακινώντας και υπαλλήλους σε αυτήν την κατεύθυνση. Προτάσεις κάναμε και ο κ. Υπουργός τους μετακίνησε. Μια διεύθυνση που στερείται μηχανοργάνωσης σε σχέση με τις υπόλοιπες διευθύνσεις του Υπουργείου Δικαιοσύνης.

Θέλω, κατ’ αρχήν, να πω, για τον διαγωνισμό του 2017, που γίνεται πολύ μεγάλη συζήτηση. Ο διαγωνισμός του 2017 του ΑΣΕΠ δεν έφερε κόσμο στα δικαστήρια για ένα και πολύ συγκεκριμένο λόγο. Μεσούντος του διαγωνισμού του ΑΣΕΠ, άλλαξε τις προϋποθέσεις, άρα πολλοί εκ των υποψηφίων προσέφυγαν στα δικαστήρια, με πολλή καθυστέρηση έγινε η έκδοση των αποτελεσμάτων και όταν τα αποτελέσματα βγήκαν, ο οριστικός πίνακας είχε απόκλιση από τον προσωρινό πίνακα πάνω από 45%, που είναι πρωτοφανές για τον ΑΣΕΠ.

Τη συγκεκριμένη μνημονιακή περίοδο, και η τρόικα ήθελε να πάρει πολύ περισσότερους υπαλλήλους στα Ειρηνοδικεία για τα υπερχρεωμένα κ.τ.λ.. Από τότε μέχρι σήμερα, δεν έχει προκηρυχθεί κανένας διαγωνισμός για τους δικαστικούς υπαλλήλους. Ακούμε πάρα πολύ το 3 προς 1. Αυτό, για μας, είναι ανέφικτο, δεν παλεύουμε το 3πρός1 και το 2 προς 1 να υπήρχε τώρα θα είμαστε 1 προς 1 και τώρα θα είναι ένα προς μείον ένα.

Τα μεγάλα δικαστήρια της χώρας, από χθες παρακολουθώντας τη συζήτηση έχουν εκτεθεί λεπτομερώς τα προβλήματα, αυτά από όσους συμμετείχαν στη συνεδρίαση, αλλά απλώς αυτό που προσπαθούνε σήμερα είναι να αποτυπώσουν μια πραγματικότητα που είναι ίσως πολύ χειρότερη από αυτά τα οποία αναφέρθηκαν. Με το 3 προς 1, οι δικαστικοί υπάλληλοι αυτή τη στιγμή υπολείπονται κατά 3.000 κενές οργανικές θέσεις. Για να καλυφθούν αυτές οι 3.000 και να πάει και η αναλογία 3 προς 1, πρέπει να προσληφθούν για 2 προς 1, πάνω από 7.000 δικαστικοί υπάλληλοι.

Οι προσλήψεις που προσδιορίζονται για το 2023, δικαστικών υπαλλήλων, το τονίζω, είναι λιγότερες από 200 και γύρω στα 180. Δεν μιλάμε για Υπουργεία και επικοινωνία που θεωρώ ότι είναι μια πολυτελής διαδικασία για εμάς στα ποινικά και πολιτικά δικαστήρια. Σε σχέση με αυτά τα οποία προσδιορίζονται για το μέλλον μας στα δικαστήρια. Μπορεί να είναι πολύ χρήσιμος σαν θεσμός μπορεί, αλλά κάτω από άλλες προϋποθέσεις. Πώς θα στηρίξουμε τα υφιστάμενα δικαστήρια και τα προβλήματα θα τα λύσουμε σήμερα, αυτό έχει σημασία για μας.

Πρέπει, δηλαδή, να ακούγονται κάποια πράγματα και ευχαριστώ και τους λειτουργούς που πραγματικά εξέθεσαν ένα μέρος των προβλημάτων. Και είναι η πρώτη φορά που ακούγονται πράγματα στη Βουλή που δεν έχουν ακουστεί ποτέ από άλλους πλην ημών. Δεν έγιναν και δεν ήρθαν οι άνθρωποι στα δικαστήρια, οι επιτυχόντες. Αυτό είναι μια παγκόσμια πρωτοτυπία, μας το είπε και ο Υπουργός των Εξωτερικών και άλλοι Υπουργοί που συναντηθήκαμε.

Οι υπάλληλοι που πέρασαν και πέτυχαν στον διαγωνισμό του 2017, πέραν των καθυστερήσεων, δεν έρχονται για τρεις πολύ συγκεκριμένους λόγους, λόγω της υποστελέχωσης, της υπαμειβόμενης εργασίας, όπως είπαν και οι προλαλήσαντες και δεύτερον και τρίτον, το σημαντικότερο, για τη δυσκολία των συνθηκών που βιώνουμε καθημερινά που επιδεινώνεται λόγω της τεράστιας υποστελέχωσης. Το συγκεκριμένο νομοσχέδιο, κάτω από άλλες συνθήκες και με άλλες προϋποθέσεις, μπορεί να το συζητάγαμε πάρα πολύ και θα μπορούσαμε να έχουμε και προτάσεις πολύ σοβαρές.

Σήμερα, όμως, πρέπει άμεσα να δοθούν λύσεις. Δεν κυρώνεται καμία από τις προϋποθέσεις αυτές που είπα πριν και, ευτυχώς, με τον κύριο Υπουργό, σε όποια συνάντηση, έγιναν και αποδεκτές οι παρατηρήσεις μας και κινούμαστε στο ίδιο μήκος κύματος. Ο ίδιος έχει επανειλημμένως πει σε εμάς τους λόγους που δεν έρχονται οι υπάλληλοι στα δικαστήρια.

Ποιος από τους λόγους αυτούς πληρώνεται με αυτή την διαδικασία και αύριο θα αρχίσουν να έρχονται στα δικαστήρια. Δεν θα πω για τη δυσκολία των εξετάσεων, όλα αυτά ακούστηκαν και θα ακουστούν.

Άρα, αυτό που μπορεί να γίνει και πρέπει να γίνει άμεσα είναι δύο πράγματα, με τον Κώδικα των Δικαστικών Υπαλλήλων, ο οποίος, κύριε Υπουργέ, και εμείς συνηγορήσαμε, ψηφίστηκε πριν από ένα χρόνο, ακριβώς για τον λόγο αυτό προβλεπόταν μια συγκεκριμένη διάταξη, είναι το άρθρο 11, το οποίο προέβλεπε τον κατά παρέκκλιση διαγωνισμό που θα μπορούσε να κάνει το Υπουργείο Δικαιοσύνης με την επιτήρηση, με την επίβλεψη του ΑΣΕΠ από πέρυσι και σήμερα θα είχαμε δικαστικούς υπαλλήλους στα δικαστήρια. Είναι πάρα πολύ σημαντική αυτή η παραδοχή από όλους, για να μπορέσουμε να στηρίξουμε το σύστημα, για να μπορέσουμε να αναβαθμίσουμε και το κύρος της δικαιοσύνης. Δεν αναζητούμε ποτέ ρόλους που δεν μας παραφυλάσσει το Σύνταγμα. Είπε πριν η κυρία Κώνστα, πριν και ο κύριος Κασάπης, για τον σημαντικό ρόλο των δικαστικών υπαλλήλων. Δεν διεκδικούμε τίποτε περισσότερο από ό,τι μας παραφυλάσσει το Σύνταγμα, αλλά υπάρχουν μια σειρά διαδικασίες στα δικαστήρια που οι ίδιοι οι δικαστικοί υπάλληλοι με την επιτήρηση ακόμα και χωρίς την επιτήρηση των φυσικών μας προϊσταμένων τις εκπληρώνουμε καθημερινά κάτω από πολύ δύσκολες συνθήκες.

Δεν θα μιλήσω γι’ αυτά που γίνονται στο άλλο δημόσιο. Είπε ο κύριος Υπουργός, πραγματικά, για τις υπερωρίες που εγκρίθηκαν τώρα για το τελευταίο δίμηνο, το ενάμισι εκατομμύριο, η αναγνώριση φαίνεται στα λόγια του Υπουργού, όχι βέβαια προς το ποσό που είναι 200 ευρώ περίπου σε κάθε δικαστικό υπάλληλο και επανερχόμαστε με τον καινούργιο Προϋπολογισμό σε ποσά υπερωριών για τους δικαστικούς υπαλλήλους της τάξης των 30 έως 70 ευρώ τον χρόνο, 300.000 ευρώ περίπου είναι το ποσό, το οποίο και θα εγκριθεί μέσω του Προϋπολογισμού για τον επόμενο χρόνο.

Τα λόγια του, όμως, για τη σημαντική συνεισφορά του στο δικαστικό σύστημα, το οποίο παραμένει υποστελεχωμένο, συνιστά ένδειξη αναγνώρισης κ.λ.π, αυτό θεωρούμε εμείς ως αναγνώριση που ακούγεται και από τον ίδιο τον Υπουργό Δικαιοσύνης και από πολλούς άλλους παράγοντες της δικαιοσύνης. Πρέπει να υπάρξει κάποιο κίνητρο για να έρθει ο κόσμος στα δικαστήρια. Μετά το 2011, είχαμε καταβαράθρωση των αποδοχών μας από 25% έως 45%. Είχαμε δύο συγκριτικά στοιχεία με το υπόλοιπο δημόσιο και η ιδιαιτερότητα έγκειται να το διευκρινίσουμε αυτό, όχι ότι έχουμε κάτι ξεχωριστό από τους άλλους δημόσιους φορείς, αναφερόμαστε στις συνθήκες που βιώνουμε που πολύ χαρακτηριστικά ανέφερε πριν η κυρία Κώνστα.

Είχαμε επίδομα ειδικών συνθηκών που, στην Εισηγητική έκθεση, τι έλεγε; Έλεγε το εξής: ότι επειδή βιώνουμε παραπλήσιες συνθήκες με των δικαστικών λειτουργών, προφανώς, γι’ αυτό τον λόγο, μας είχαν δοθεί αυτά τα 170 ευρώ που είχαμε πάρει τότε, για τα όποια μνημονιακά είχαμε ειδικό λογαριασμό και τότε, λοιπόν, πριν το 2011, ερχόταν και από το υπόλοιπο δημόσιο ήρθαν καθηγητές, μηχανικοί, χημικοί, γιατί υπήρχε ένα κίνητρο για τα δικαστήρια. Τώρα, με τις τελευταίες προσλήψεις των καθηγητών, έφυγαν άλλοι 20 καθηγητές που ήταν στα δικαστήρια, απομειώνεται ο αριθμός καθημερινά. Το 3 - 1 για μας, εάν βάλουμε και όρους ποδοσφαίρου, μουντιαλικους, εμείς τρώμε γκολ κάθε μέρα, από μειώνονται οι δικαστικοί υπάλληλοι, αναπληρώνονται οι δικαστές, πολύ σωστά, πάρα πάρα πολύ σωστά για να μην παρεξηγηθούμε, αλλά αυτό έχει και μια ημερομηνία λήξης. Έχουμε δικαστήρια που μπορεί να μην έχουν κανένα δικαστικό υπάλληλο. Πώς αυτό θα αντιμετωπιστεί; Λασίθι, η τελευταία υπάλληλος πήρε το ασθενοφόρο, δεν μιλάω για τις μεταβατικές έδρες που τις υποστηρίζουμε και οικονομικά, πληρώνοντας τους δικαστικούς υπαλλήλους για να εισπράξουμε σαν Ομοσπονδία τα λεφτά μετά από 1.5 με 2 χρόνια.

Αυτή είναι η στάση η υπεύθυνη των δικαστικών υπαλλήλων. Αυτοί είμαστε και αυτό υποστηρίζουμε καθημερινά, παλεύοντας παράλληλα με τους δικαστές για να εξυπηρετήσουμε τους δικηγόρους, να εξυπηρετήσουμε τον πολίτη. Σε κάθε περίπτωση, δεν μπορούμε να αρνηθούμε την επιμόρφωση, είναι ένας σημαντικός παράγοντας και σοβαρό κίνητρο για τον δικαστικό υπάλληλο. Υπάρχει, όμως, μια συγκεκριμένη καθημερινή εμπειρία που δεν μπορεί να πληρώσει κανένας, έχουμε υπαλλήλους που, δυστυχώς, αποχωρούν από την υπηρεσία και πριν την ώρα τους, γιατί βιώνουν αυτό που βιώνουν καθημερινά. Έχουμε ενημερώσει τον κύριο Υπουργό από την αρχή της θητείας ότι έχουμε περίπου 1700 δικαστικούς υπαλλήλους με ώριμα συνταξιοδοτικά και ασφαλιστικά δικαιώματα.

Όπως, πολύ σωστά, είπε ο κ. Κασάπης, είναι γερασμένος ο κλάδος, όταν γίνονται προσλήψεις κάθε δεκαετία είναι λογικό ηλικιακά να μην μπορεί να ανταποκριθούμε σήμερα, είναι πολύ δύσκολο το έργο του δικαστικού υπαλλήλου.

Παρακαλώ, λοιπόν, και τη στιγμή που υπάρχει η παραδοχή από όλα τα κόμματα της Βουλής, άμεσα, ο Υπουργός Δικαιοσύνης και να προκηρύξει τον διαγωνισμό, κάτι που υποστήριξε και ο Δικηγορικός Σύλλογος, ο κ. Βερβεσός, στη συνάντηση που είχαμε, για χίλιους δικαστικούς υπαλλήλους. Εμείς δεν θέλαμε για ένα προς τρία και ένα προς δύο κ.λπ., χίλιους για να μπορέσει να συντηρηθεί το σύστημα.

Δεύτερον, άμεσα, σήμερα, να ανακοινωθεί το επίδομα ειδικών συνθηκών, γιατί βιώνουμε πραγματικά ιδιαίτερες συνθήκες. Δεν θα πω για τις κτιριακές υποδομές, δεν θα πω για όσα βιώνουν οι δικαστικοί υπάλληλοι καθημερινά, δεν θα πω για την πίεση που δεχόμαστε και αυτή μεταφράζεται σε ένταση με τους δικηγόρους, με τους συναδέλφους μας, με τους δικαστές με όλο τον κόσμο, γιατί εμείς είμαστε στην πρώτη γραμμή και είμαστε καθημερινά. Παρακαλώ όλους σας να σταθείτε πάνω από τα προβλήματα των δικαστικών υπαλλήλων.

Και κλείνω με αυτό, δύο τίνα, άμεση προκήρυξη διαγωνισμού που προβλέπεται, δεν ζητάμε κάτι καινούργιο, είναι ο Κώδικάς μας πριν από ένα χρόνο, που σίγουρα πρέπει να αναθεωρηθεί στη βάση του νομοθετήματος το οποίο συζητείται σήμερα, ο μισός Κώδικας πρέπει να αναθεωρηθεί, ψηφίστηκε πριν από ένα χρόνο, έχουμε αυτή τη δυνατότητα ακόμα και τώρα και ό,τι υπόλοιπο υπάρχει μέχρι σήμερα να προσδιοριστεί από τον διαγωνισμό, γιατί υπάρχουν εγκρίσεις και με το καλό, η οποία Σχολή και όπως τελικά θα οριοθετηθεί, θα θεσπιστεί με τις προσλήψεις του 2023 και μετά, αλλά αυτός ο στόχος που βάζει ο κ. Υπουργός και όλοι θα το θέλαμε, με προγραμματισμό την επόμενη τριετία, με προσλήψεις της τάξης των 200, των 300, των 100, του τίποτα, δεν πρόκειται ποτέ να καλυφθούν τα μεγάλα κενά των δικαστικών υπαλλήλων. Μιλάμε για απλήρωτη εργασία τα απογεύματα, το είπαν πάρα πολλοί, ευχαριστώ συνομιλητές χθες που μπήκαν σε αυτή τη διαδικασία να μιλήσουν για την δουλειά που αναγκάζονται και κάνουν οι δικαστικοί υπάλληλοι, για να μπορούν να ικανοποιήσουν ακριβώς τις όποιες διαδικασίες τις δικαστικές και να μην έχουμε καμία, μα καμία καθυστέρηση κτλ..

Όσον αφορά την επιτάχυνση των διαδικασιών, αν πραγματικά δεν φτάσουμε σε ένα τέτοιο επίπεδο, δεν μπορούμε να συζητάμε για επιτάχυνση των διαδικασιών.

**ΜΑΞΙΜΟΣ ΧΑΡΑΚΟΠΟΥΛΟΥΛΟΣ (Πρόεδρος της Επιτροπής):** Τον λόγο έχει ο κ. Βερβεσός.

**ΔΗΜΗΤΡΙΟΣ ΒΕΡΒΕΣΟΣ (Πρόεδρος της Ολομέλειας των Προέδρων των Δικηγορικών Συλλόγων Ελλάδος):** Κύριε Πρόεδρε, κύριοι βουλευτές, η κατάσταση στην απονομή δικαιοσύνης αναφορικά με τους δικαστικούς υπαλλήλους είναι δραματική. Αυτό οφείλεται σε δύο λόγους. Η υποστελέχωση του προσωπικού και η έλλειψη ικανοποιητικού προσωπικού δικαστικών υπαλλήλων για την εξυπηρέτηση των βασικών αναγκών απονομής δικαιοσύνης είναι τραγική στον χώρο των δικαστηρίων και ειδικά στον χώρο της πρωτεύουσας και αναφέρομαι στο μεγαλύτερο Πρωτοδικείο της Ευρώπης, δηλαδή στο Πρωτοδικείο της Αθήνας.

Οι αναλογίες είναι δραματικές, αυτό οφείλεται στο γεγονός ότι υπάρχει μαζική έξοδος λόγω συνταξιοδοτήσεων, χωρίς να υπάρχει την ίδια στιγμή αντίστοιχη αναπλήρωση των υπαλλήλων μέσα από προσλήψεις διαγωνισμού. Ο διαγωνισμός 17 του ΑΣΕΠ, μέσα από την δικαστική ταλαιπωρία την οποία υπέστη και μέσα από την πολύχρονη διαδικασία μέχρι την ολοκλήρωσή του, δεν κατάφερε να καλύψει τα κενά ούτε από τον πίνακα των επιτυχόντων, ούτε από τον πίνακα των αναπληρωματικών.

Ταυτόχρονα, μιλούμε για ένα προσωπικό, το οποίο υπηρετεί σήμερα με παλαιού τύπου τεχνογνωσία, δηλαδή, είναι άνθρωποι οι οποίοι μπήκαν πριν από πολλά χρόνια, όταν τα πληροφοριακά συστήματα της δικαιοσύνης δεν υπήρχαν, η πιστοποίηση δεν είχε προχωρήσει, όπως πραγματικά έχει προχωρήσει πολύ γρήγορα τα τελευταία χρόνια. Άρα, έχουμε ένα προσωπικό που είναι και ηλικιωμένο, και μη καταρτισμένο πλήρως στην πλειοψηφία του, και σιγά σιγά αποχωρούν, το οποίο δεν είναι αναπληρούμενο.

Έτσι, μεγάλα βήματα που έγιναν στη δικαιοσύνη σε επίπεδο ψηφιοποίησης σήμερα έχουν καταντήσει γράμμα κενό, με αποτέλεσμα π.χ. το λεγόμενο ψηφιακό πιστοποιητικό φερεγγυότητας, το οποίο ενοποίησε 24 πιστοποιητικά που εκδίδονταν μέχρι εκείνη τη στιγμή, ενώ εκδίδετο σε δύο μέρες, τώρα εκδίδεται σε τρεις μήνες. Τα πιστοποιητικά, τα κληρονομικά, εκδίδονται σε 4 και 5 μήνες, γιατί δεν υπάρχουν υπάλληλοι να τα εκδώσουν.

Την ίδια στιγμή, οι ελλείψεις στις Γραμματείες των Δικαστηρίων είναι δραματικές, με αποτέλεσμα να παρουσιάζονται καθημερινά ουρές και ταλαιπωρία των συναδέλφων για την εξυπηρέτηση, καθυστέρηση στη χορήγηση δικασίμων και πιστοποιητικών, αδυναμία λειτουργίας δικαστικών συνδέσεων και ούτω καθεξής.

Άρα, σήμερα, αυτό που προέχει πάνω από όλα και μετά από τρία χρόνια που το πρόβλημα εντείνεται αντί να λύνεται ήταν αυτό το οποίο με βρίσκει απόλυτα σύμφωνο, η πρόταση του κ. Διαμάντη για άμεση προκήρυξη κατ’ εξαίρεση διαγωνισμού για την κάλυψη ενός τουλάχιστον απαραίτητου αριθμού προσωπικού σε κατηγορίες Τ.Ε. και Π.Ε., ειδικά σε νεότερους κλάδους και με υψηλά προσόντα τα οποία θα απαιτούνται για την πρόσληψή τους με την εφαρμογή του Κανονισμού Δικαστικών Υπαλλήλων του συγκεκριμένου άρθρου που αναφέρει ο κ. Διαμάντης κατ’ εξαίρεση είτε με την εποπτεία του ΑΣΕΠ είτε με την εποπτεία του Αρείου Πάγου και του Συμβουλίου της Επικρατείας, όπως γίνεται ο γραπτός διαγωνισμός για τους δικαστές.

Να βρεθεί οποιαδήποτε λύση με τη Σχολή Δικαστικών Υπαλλήλων, η οποία, πράγματι, είναι ένα καινοφανές και πρωτόλειο νομοθέτημα για το οποίο δεν μπορεί κανείς να πει, αν έχει αντίλογο, είναι μια τομή που γίνεται σήμερα από την κυβέρνηση στον τομέα της επιμόρφωσης, κατάρτισης και εκπαίδευσης δικαστικών υπαλλήλων που πράγματι είμαστε απόλυτα σύμφωνοι στη λειτουργία του με τις επιμέρους διαφοροποιήσεις που έχουμε κάποιες παρατηρήσεις τις οποίες θα σας τις στείλουμε εγγράφως και δεν είναι σήμερα να τις επισημαίνουμε στον παρόντα χρόνο.

Αυτό που είναι το σημαντικότερο, όμως, είναι ότι αυτή η Σχολή δεν θα λύσει το δραματικό πρόβλημα υποστελέχωσης των δικαστηρίων που δεν είναι ένα προς ένα, είναι 0,63 προς 1 σύμφωνα με τα στοιχεία τα οποία έχουμε πάρει από την Eurostat, αν αυτά είναι αληθινά, δηλαδή, με το scoreboard της Ευρωπαϊκής Ένωσης είμαστε πολύ χαμηλότερα από το μέσο ευρωπαϊκό όρο που είναι 2,3, αν θυμάμαι καλά, ή 2,4, ένας δικαστής προς δικαστικούς υπαλλήλους με αποτέλεσμα να καθίσταται σήμερα επιτακτική ανάγκη η άμεση προκήρυξη διαγωνισμού, κύριε Υπουργέ.

Αν δεν γίνει διαγωνισμός, σύντομα και σιγά - σιγά, αλλά σταθερά, οι υπάλληλοι των δικαστηρίων θα συνταξιοδοτούνται, γιατί αυτή είναι η φυσική πορεία των πραγμάτων, δεν θα αναπληρώνονται με νέες προσλήψεις, θα μπούμε σε μια χρόνια εκλογική, όπως είναι το 2023 τόσο από άποψη γενικών Βουλευτικών Εκλογών όσο και από άποψη Δημοτικών- Περιφερειακών, με αποτέλεσμα να ανασταλούν οι οποιεσδήποτε διαδικασίες πρόσληψης υπαλλήλων ενόψει των εκλογικών αυτών διαδικασιών που θα έχουν επέλθει και με αποτέλεσμα οι πρώτοι δικαστικοί υπάλληλοι, που θα προσληφθούν με βάση το ισχύον νομοσχέδιο, θα είναι το 2024 και θα ζήσουν μια δραματική κατάσταση, ακόμα χειρότερη του 2023 στα δικαστήρια της χώρας, τα οποία, αυτή τη στιγμή, αδυνατούν να εκτελέσουν βασικές δικαστικές λειτουργίες ή αν τις εκτελούν αυτές, τις εκτελούν με τραγική καθυστέρηση.

Αυτό, λοιπόν, φέρνει μια ολόκληρη συνέπεια και παρελκόμενες συνέπειες σε όλη την οικονομία. Όπως είπα προηγουμένως, αν το πιστοποιητικό φερεγγυότητας εκδίδεται μετά από τέσσερις μήνες, όλες οι εταιρείες που θέλουν να μπουν σε διαγωνισμούς προμηθειών στα πλαίσια μιας αναπτυξιακής πορείας της χώρας δεν μπορούν να πάρουν πιστοποιητικά, γιατί, σήμερα, χορηγούνται μετά από τρεις μήνες, με αποτέλεσμα να υπάρχουν προβλήματα στην ελληνική οικονομία. Δεν είναι ότι έχουμε μόνο συνέπεια στην καθυστέρηση και στην ταλαιπωρία του δικηγόρων που μπορεί να μην πολυνοιάζει την κυβέρνηση από ό,τι φαίνεται τελευταία, εάν ταλαιπωρούνται οι δικηγόροι στις Υπηρεσίες, όπου στα Υποθηκοφυλακεία της Αθήνας, η ουρά έχει φθάσει 70 μέτρα, κύριε Υπουργέ, καθημερινώς και πήγαιναν από τις 3 η ώρα και έστηναν καραούλι οι συνάδελφοι για να πιάσουν θέση και να μπορούν να εξυπηρετήσουν έναν πολίτη που θέλει να κάνει ένα συμβόλαιο και να κινηθεί η ελληνική οικονομία, με αποτέλεσμα οι δικαστικοί υπάλληλοι του Υποθηκοφυλακείου Αθηνών ή οποιουδήποτε άλλου Υποθηκοφυλακείου που ανήκει στο Υπουργείο Δικαιοσύνης να κάνουν να βγάλουν 4,5 και 10 μήνες τα πιστοποιητικά.

Αυτή είναι μια παρενέργεια, η οποία είναι πάρα πολύ σοβαρή στη λειτουργία της υποστελέχωσης των Υποθηκοφυλακείων, που και αυτά ανήκουν στο Υπουργείο Δικαιοσύνης και καλύπτουν τις θέσεις από δικαστικούς υπαλλήλους.

Η κατάσταση, λοιπόν, στην οικονομία της χώρας ως επόμενη παρενέργεια της ελλείψεως δικαστών μάλλον είναι δραματική.

Κατά τα λοιπά, εμείς είμαστε σύμφωνοι με το νομοσχέδιο σε σχέση με το ζήτημα της λειτουργίας της Σχολής Δημόσιας Διοίκησης, παρότι για ακόμα μία φορά προφανώς για λόγους τιμωρίας του Κλάδου των Δικηγόρων δεν συμμετέχουμε στο Διοικητικό Συμβούλιο της Σχολής, είμαστε απέξω από τις Επιτροπές, αφού ενώ συμμετέχουμε στην Εθνική Σχολή Δικαστών δεν συμμετέχουμε στην Εθνική Σχολή Δικαστικών Υπαλλήλων.

Τελευταία αντιλαμβάνομαι ότι κάποιες κινήσεις που έχουν κάνει οι Δικηγορικοί Σύλλογοι για να πάρουν τα λεφτά τους από τη Νομική Βοήθεια έχουν ενοχλήσει την κυβέρνηση. Παρακαλώ, εύχομαι και ελπίζω να μην αποτελεί μια τιμωρία του Κλάδου μας το γεγονός ότι δεν συμμετέχουμε στο Διοικητικό Συμβούλιο της Εθνικής Σχολής Δικαστικών Υπαλλήλων και παρακαλώ πολύ αυτή η παράλειψή μας να αρθεί και να διορθωθεί, ειδάλλως και εμείς θα προβούμε στις ανάλογες κινήσεις τις οποίες γνωρίζουμε να κάνουμε χρόνια σε σχέση με τη διεκδίκηση του θεσμικού μας ρόλου για τη συμμετοχή μας σε τέτοιου είδους διαδικασίες, γιατί είμαστε λειτουργοί της δικαιοσύνης και ως τέτοιοι πρέπει να αντιμετωπιζόμαστε σε όλες τις εκφάνσεις της απονομής δικαιοσύνης μία εκ των οποίων είναι και η λειτουργία της Εθνικής Σχολής Δικαστικών Υπαλλήλων.

Με αυτές τις λίγες σκέψεις σας ευχαριστούμε που μας ακούσατε.

Σε αυτό το σημείο, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λιβανός Σπυρίδωνας - Παναγιώτης (Σπήλιος), Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Χαρακόπουλος Μάξιμος, Αγαθοπούλου Ειρήνη – Ελένη, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Σακοράφα Σοφία και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος Επιτροπής):** Δεν θα συμφωνήσω με την παρατήρησή σας, αγαπητέ μου Πρόεδρε, νομίζω ότι διευκολύνει το έργο των συναδέλφων Βουλευτών, οι οποίοι θέλουν ουσιαστικά να παρέμβουνε στο Νομοσχέδιο και στην Επιτροπή και στην Ολομέλεια.

Θα έδινα τώρα τον λόγο στην Πρόεδρο του Εθνικού Κέντρου Δημόσιας Διοίκησης, την κυρία Εύη Δραμαλιώτη, η οποία με ενημέρωσε ότι βρίσκεται καθ’ οδόν για τη Λάρισα, την εκλογική μου περιφέρεια, όπου θα πραγματοποιηθεί σήμερα ένα πολύ ενδιαφέρον επιστημονικό συνέδριο, «Εκπαιδεύοντας την καινοτομία».

Κανονικά, κύριε Υφυπουργέ, εκεί έπρεπε να βρίσκομαι και εγώ, καθώς «μυρίζουν και εκλογές» όπως ειπώθηκε, αλλά προηγείται το καθήκον μας στη Βουλή και το νομοθετικό έργο. Όπως με ενημέρωσαν, θα έχουμε και τις παρατηρήσεις του Εθνικού Κέντρου Δημόσιας Διοίκησης και Αυτοδιοίκησης.

Να προχωρήσουμε με την Γενική Διευθύντρια της Εθνικής Σχολής Δικαστικών Λειτουργών, την κυρία Αναστασία Παπαδοπούλου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Αναστασία Παπαδοπούλου.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών):** Ευχαριστώ, πολύ κύριε Πρόεδρε. Θα είμαι πολύ σύντομη, γιατί εγώ είμαι άμεσα εμπλεκόμενη στην όλη διαδικασία.

Καταρχήν, να πω ότι ο θεσμικός μου ρόλος είναι να συμβάλλει η Σχολή με την εμπειρία και τη γνώση της στην αποτελεσματική νομοθέτηση, δηλαδή, στις διατάξεις που θα ψηφιστούν να είναι εφαρμόσιμες στην πράξη, στην οργάνωση της Σχολής, στη διενέργεια του διαγωνισμού.

Επεξεργαστήκαμε λοιπόν, το νομοσχέδιο αυτό, επιφέραμε πάρα πολλές αλλαγές σε αυτό το νομοσχέδιο, για να καταστεί δυνατή η σωστή λειτουργία της Σχολής των Δικαστικών Υπαλλήλων, μέσα στα πλαίσια λειτουργίας της Σχολής των Δικαστικών λειτουργών. Σας διαβεβαιώνω ότι μπορεί άμεσα να γίνει ο διαγωνισμός για την κατάρτιση των δικαστικών υπαλλήλων. Έτσι όπως επεξεργαστήκαμε το νομοθέτημα και βάλαμε τα ορόσημα, τα αναγκαία, για τον διαγωνισμό, την κατάρτιση των δικαστικών υπαλλήλων, θα μπορέσει να γίνει άμεσα διαγωνισμός, με όλα τα εχέγγυα του νόμου και επίσης να γίνει η πρόσληψη των πρώτων υπαλλήλων μέσα στο 2023.

Με τις παρεμβάσεις που έχουμε κάνει - εδώ θέλω να πω κατ’ αρχήν ότι, σύμφωνα με όσα ειπώθηκαν, από την κυρία Κώνστα, με τα οποία συμφωνώ απολύτως, αλλά δεν θέλω να σας καθυστερήσω. Η παρατήρηση για τον κύριο Βερβεσό, είναι πάρα πολύ σωστή.

Όταν επεξεργαστήκαμε το νομοσχέδιο, οι δικηγόροι ήταν και στην Επιτροπή του διαγωνισμού και στο Δ.Σ.. Δεν ξέρω τι έγινε. Εγώ θα προσπαθήσω να μπουν οι δικηγόροι, γιατί δεν επιτρέπεται ενώ συμμετέχουν και στον διαγωνισμό των δικαστικών λειτουργών, να μην συμμετέχουν στον διαγωνισμό των δικαστικών υπαλλήλων. Είμαστε μέρος του ίδιου κλάδου της Δικαιοσύνης. Για μένα, είναι απαράδεκτο και το Υπουργείο Δικαιοσύνης συμφώνησε, γιατί τα συζητήσαμε με το Υπουργείο Δικαιοσύνης, και η συμμετοχή των δικηγόρων. Δεν ξέρω τι έγινε και το νομοσχέδιο και πώς άλλαξε. Τελικά, τι είδους επεμβάσεις ήταν αυτές.

Εγώ, πάντως, συμφωνώ απόλυτα με τον κύριο Βερβεσό. Θέλω να σας διαβεβαιώσω ότι η Σχολή έχει την εμπειρία, για να διενεργήσει τον διαγωνισμό. Να προσληφθούν το 2023, γιατί καταλαβαίνουμε όλοι ότι τα προβλήματα στη Δικαιοσύνη και ιδίως τα Δικαστήρια με τους Δικαστικούς Υπαλλήλους είναι τεράστια.

Δεν θέλω να καταχραστώ άλλο τον χρόνο σας, απλώς, θέλω να επισημάνω ότι, επ’ ευκαιρία αυτού του νομοθετήματος, γίνονται και κάποιες αλλαγές στοχευμένες στον νόμο των Δικαστικών Λειτουργών, οι οποίες είναι αναγκαίες. Δεν είναι του παρόντος, αλλά κάποιες διατάξεις θα τις συζητήσουμε και πρέπει να αλλάξουν και στον νόμο των Δικαστικών Λειτουργών, για να γίνει εφαρμόσιμος στην πράξη. Εμείς, να ξέρετε, ότι έχουμε πάρα πολύ σοβαρά προβλήματα με το Ταμείο Ανάκαμψης. Πρέπει να είμαστε συνεπείς σε όλα με το Ταμείο Ανάκαμψης.

Επίσης, κάποιες διατάξεις που έχουν αλλάξει, εγώ τις έχω απαριθμήσει, αλλά παρατηρήσεις μπορώ να σας στείλω στα Άρθρα 7, 21 ,24 , 25, κυρίως για τον χρόνο κτήσης της ιδιότητας του εκπαιδευόμενου εκ μέρους των Δικαστικών Υπαλλήλων. Εμείς, έτσι όπως έγινε το νομοθέτημα από τη Σχολή, ήταν παρόμοιο με το νομοθέτημα με τον νόμο των Δικαστικών Λειτουργών. Εδώ, κάτι άλλαξε σε αυτές τις διατάξεις. Να ξέρετε ότι, έτσι όπως έχουν γίνει αυτές οι διατάξεις, εφόσον δεν συμφωνείτε με αυτές που σας δίνουμε εμείς, οι εκπαιδευόμενοι δικαστικοί υπάλληλοι δεν θα μπορούν να πληρωθούν από το Ταμείο Ανάπτυξης. Γι’ αυτό, θα παρακαλούσα πάρα πολύ, οποιεσδήποτε παρεμβάσεις γίνονται, πρώτα να συζητούνται και με εμάς, γιατί εμείς ξέρουμε τις προϋποθέσεις, με βάση τις οποίες μπορούν να πληρωθούν οι Δικαστικοί Υπάλληλοι. Έτσι όπως υπάρχει στο νομοθέτημα το Άρθρο 25, να ξέρετε ότι δεν μπορούν να πληρωθούν και θα πρέπει να αλλάξει οπωσδήποτε αυτό.

Υπάρχουν και άλλες παρατηρήσεις, σε άλλα άρθρα, τα οποία δεν είναι του παρόντος. Εγώ δεν θέλω περισσότερο να καταχραστώ τον χρόνο σας.

Σας ευχαριστώ πάρα πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Εμείς σας ευχαριστούμε κυρία Παπαδοπούλου και για τις συγκεκριμένες παρατηρήσεις που καταθέσατε και για τον σεβασμό στον χρόνο.

Επίσης, η Ένωση Δικαστικών Λειτουργών του Συμβουλίου της Επικρατείας μας ενημέρωσε ότι επιφυλάσσεται να υποβάλει σχετικό υπόμνημα με τις απόψεις και τις παρατηρήσεις της στην Επιτροπή μας μέχρι τη δεύτερη ανάγνωση, τη Δευτέρα 5 Δεκεμβρίου.

Καθώς ολοκληρώθηκαν οι παρατηρήσεις των φορέων να ρωτήσω αν υπάρχουν τυχόν ερωτήσεις ή διευκρινήσεις. Ο Εισηγητής της Πλειοψηφίας, ο συνάδελφος Βουλευτής Ροδόπης της Νέας Δημοκρατίας, ο Ευριπίδης Στυλιανίδης έχει τον λόγο.

**ΕΥΡΙΠΙΔΗΣ ΣΤΥΛΙΑΝΙΔΗΣ** **(Εισηγητής της Πλειοψηφίας):** Κοιτάξτε, εγώ κατανοώ και τη δυσπιστία και τον προβληματισμό, με τον οποίο οι περισσότεροι φορείς προσεγγίζουν τη νομοθετική πρωτοβουλία αυτή, η οποία είναι φιλόδοξη και επιδιώκει να λύσει ένα χρόνιο πρόβλημα έλλειψης προσωπικού εξειδικευμένων Δικαστικών Λειτουργών με στόχο πάντοτε την βελτίωση και της ποιότητας, αλλά και της ταχύτητας κατά τη διαδικασία απονομής δικαιοσύνης. Ωστόσο, θέλω να ρωτήσω, γιατί, εξ όσων γνωρίζω από διαπραγματεύσεις, που ίδιος είχα κάνει ως Υπουργός Εσωτερικών, στην προηγούμενη περίοδο της οικονομικής κρίσης, ακόμα και η τρόικα, κατά την εφαρμογή του μνημονίου, προέτασσε την ανάγκη να προσληφθούν πάρα πολλοί εξειδικευμένοι Δικαστικοί Λειτουργοί και Δικαστικοί Υπάλληλοι, για να μπορέσει να επισπεύσει τον όγκο του υλικού που συγκεντρώθηκε στη δικαιοσύνη. Ήταν μια από τις πρώτες μεταρρυθμίσεις που ενθαρρύνονταν.

Ρωτώ, λοιπόν, κυρίως τον κύριο Διαμαντή, που τα ξέρει ίσως καλύτερα και τα βιώνει από μέσα, όλα αυτά τα προηγούμενα χρόνια πόσοι διαγωνισμοί έγιναν και πόσες χιλιάδες υπάλληλοι προσελήφθησαν;

Διότι, αυτή τη στιγμή αυτό ακριβώς προσπαθούμε να διορθώσουμε με αυτή τη νομοθετική πρωτοβουλία.

Είχε γίνει κάτι καλό που το σταματάμε ή ερχόμαστε να καλύψουμε και να θεραπεύσουμε μία κατάσταση, που ο ίδιος όπως την περιέγραψε είναι τραγική με αντιστοιχία ενός δικαστικού σε έναν υπάλληλο ενώ θα έπρεπε να είναι 1 προς 3;

Νομίζω ότι τώρα έχουμε την ευκαιρία να το κάνουμε αυτό. Έχουμε βγει από τον περιορισμό. Έχουμε πλέον το θεσμικό πλαίσιο που διαμορφώνεται σήμερα με αυτή τη συζήτηση που κάνουμε και αφορά όχι μόνο την ποσότητα, αλλά αφορά και την ποιότητα. Πιστεύω ότι αυτή η κίνηση της Κυβέρνησης αναβαθμίζει, πραγματικά, τον κλάδο εκεί που θα έπρεπε να είναι όχι ένας δημόσιος υπάλληλος της σειράς που ασκεί και αυτά τα καθήκοντα. Ένας εξειδικευμένος υπάλληλος, ο οποίος διορίζεται, επιλέγεται, εκπαιδεύεται και δια βίου καταρτίζεται συνεχώς για να μπορεί να ανταποκρίνεται σε αυτό τον λειτουργικό ρόλο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε και να ευχαριστήσουμε και τους φορείς.

Θέλω να συνοψίσω αυτό που επισημάνθηκε και από την εκπρόσωπο της Ένωσης Δικαστών και Εισαγγελέων και από τον Πρόεδρο της Ομοσπονδίας των Δικαστικών Υπαλλήλων. Εκεί που εστιάζουν το πρόβλημα της μεγάλης υποστελέχωσης στα δικαστήρια δεν είναι η ίδια η διαδικασία των προσλήψεων. Φυσικά είναι και το αραιό των διαγωνισμών, ότι γίνονται ελάχιστοι διαγωνισμοί και για πολύ μικρό αριθμό υπαλλήλων, αλλά αυτό που οδήγησε στο να μην αναλάβουν υπηρεσία οι επιτυχόντες των διαγωνισμών ήταν η υπό αμειβόμενη εργασία, οι πολύ άσχημες συνθήκες εργασίας και η τεράστια απόκλιση του μισθού, σε σχέση με τις συνθήκες και το έργο που παράγουν οι υπάλληλοι. Και, βέβαια, η τεράστια υποστελέχωση, που μπορεί να σημαίνει ότι, ιδιαιτέρως σε επαρχιακά δικαστήρια, μπορεί ένας υπάλληλος να κρατάει ολόκληρο το Τμήμα.

Άρα, αυτές οι συνθήκες, εφόσον δεν αλλάζουν, εκτιμούν ότι μπορεί να ανατραπεί και αυτό το ενδιαφέρον για την ανάληψη υπηρεσίας; Το πρώτο.

Και, δεύτερον, αν θεωρούν ότι ο χρόνος και ο κόπος που θα χρειαστούν, επιπλέον, για να μετακομίσει ένας υποψήφιος υπάλληλος στη Θεσσαλονίκη, να παρακολουθήσει τις εξετάσεις κλπ., αν αυτά αποτυπώνονται μισθολογικά ή θα δημιουργήσουν μεγαλύτερα κίνητρα τελικά ή όχι, για να πάει κάποιος στην Υπηρεσία;

Και, αν με τους χρόνους που θα χρειαστούν για να αποφοιτήσουν -όσοι υπάλληλοι είναι να αποφοιτήσουν από τη Σχολή- θεωρούν ότι μπορούν να καλυφθούν τα τεράστια κενά που υπάρχουν ήδη στις οργανικές θέσεις;

Και, τέλος, σε σχέση με τους ήδη υπηρετούντες δικαστικούς υπαλλήλους, για τους οποίους υπάρχει η πρόβλεψη της συμμετοχής στα επιμορφωτικά προγράμματα και για τα οποία δεν έχει κανένας αντίρρηση. Ωστόσο, όταν μπαίνει ως όρος, για να μπορέσει να γίνει η επιλογή των υπαλλήλων από τον Πρόεδρο του Δικαστηρίου, να μην διαταράσσεται η απρόσκοπτη λειτουργία κάθε δικαστικής Υπηρεσίας -η ερώτηση αυτή απευθύνεται και προς την Ένωση Δικαστών και προς τους Υπαλλήλους- θεωρούν ότι, με βάση την κατάσταση που επικρατεί σήμερα στις δικαστικές Υπηρεσίες της χώρας, μπορεί πραγματικά να γίνει κάτι τέτοιο, χωρίς να διασφαλισθεί η απρόσκοπτη λειτουργία της; Δηλαδή, δεν θα λειτουργήσει αυτός ως ανασταλτικός παράγοντας για να σταλούν οι ήδη υπηρετούντες δικαστικοί υπάλληλοι για επιμόρφωση, όταν ήδη σήμερα δεν μπορούν να λειτουργήσουν οι Υπηρεσίες χωρίς αυτά τα κενά που θα δημιουργηθούν;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο λόγος και πάλι στους φορείς για να απαντήσουν.

Ορίστε, κύριε Διαμάντη, σας ακούμε.

**ΓΕΩΡΓΙΟΣ ΔΙΑΜΑΝΤΗΣ (Πρόεδρος της Ομοσπονδίας Δικαστικών Υπαλλήλων Ελλάδος):** Απαντώντας στον κύριο Στυλιανίδη, ο τελευταίος διαγωνισμός που έγινε ήταν αυτές οι 3 προκηρύξεις, που είπα – 1Κ, 2Κ και 8Κ. Δηλαδή, λιγότεροι από 800 υπαλλήλους, το 2017. Μετά το 2019 άρχισε η πρόσληψη των υπαλλήλων αυτών και, μέχρι και σήμερα που προφανώς έχουν ολοκληρωθεί οι διαδικασίες και έχουν σταματήσει πλέον οι αναπληρώσεις, ένας πολύ μεγάλος αριθμός υπαλλήλων δεν ήρθε στα δικαστήρια.

Επιμένουμε ως προς το εξής. Μέσα από τη διαδικασία της Σχολής, γιατί πρέπει να ακουστούν και νούμερα, η Σχολή δεν νομίζω ότι μπορεί να εξυπηρετήσει περισσότερα από 200 ή 250 άτομα, σε κάθε περίπτωση. Δηλαδή, ό,τι εξυπηρετεί και σε σχέση με τους δικαστικούς λειτουργούς.

Έχουμε πάνω από 3.000 κενές οργανικές θέσεις, που η αναπλήρωσή τους γίνεται με τους ρυθμούς που σας είπα. Δηλαδή, για το 2023 έχουν προσδιοριστεί για υπαλλήλους δικαστικούς γύρω στις 170 ή 180 θέσεις, ενώ οι άλλες είναι επίκουροι και επικοινωνία. Από εκεί και πέρα, με τους ρυθμούς και των συνταξιοδοτήσεων, δεν μπορούν να αναπληρωθούν ποτέ αυτά τα κενά. Όπως είπα και πριν, στη Σχολή των Δικαστικών Υπαλλήλων θα προηγηθούν κάποιοι άνθρωποι και θα επιμορφωθούν.

Θα πάει κάποιος στη Θεσσαλονίκη, ενώ το αρχικό σχέδιο στην Επιτροπή που συμμετείχαμε μιλούσε για την Αθήνα. Έχει βάση η Αθήνα, γιατί τα μεγάλα δικαστήρια, ο μεγάλος όγκος των δικαστικών υπηρεσιών και ο μεγάλος αριθμός των υπαλλήλων είναι στην Αθήνα. Θα φύγει από τη Θεσσαλονίκη, θα έρθει να κάνει πρακτική τρεις μήνες στην Αθήνα και να διοριστεί στα Χανιά. Θέλω να πω ότι και το κόστος μπορεί να είναι δυσβάσταχτο. Θα πληρώνεται αυτός ο υπάλληλος, αλλά με τα 700 ευρώ που μπορεί να παίρνει σαν πρωτοδιόριστος, σαν δόκιμος υπάλληλος και σε μια διαδικασία που θα μπει πολλαπλών αξιολογήσεων, δεν ξέρω πόσο θελκτικό θα είναι να έρθει στα δικαστήρια και να μην επιλέξει κάτι από το υπόλοιπο δημόσιο. Εκεί είναι οι μεγάλες ενστάσεις που έχουμε.

Η Σχολή μπορεί να εξυπηρετήσει, αλλά ξέρουμε πολύ καλά ότι μπορεί να εξυπηρετήσει ένα συγκεκριμένο αριθμό. Εδώ μιλάμε για χιλιάδες κενά. Γι’ αυτό επιμένουμε, καταρχήν, στο διαγωνισμό -και δεν μιλάμε για υπερβολικά μεγάλο αριθμό υπαλλήλων- που θα καλύψει τα κενά μας, σε πρώτη φάση διαγωνισμό που αποδέχθηκαν όλοι και πρώτος ο Υπουργός Δικαιοσύνης, για χίλιους δικαστικούς υπαλλήλους. Χίλιους δικαστικούς υπαλλήλους, για να μπορέσουμε να σταθούμε πλέον στα πόδια μας. Δεν μπορεί να συνεχιστεί αυτή η κατάσταση. Όλοι μιλούν με αγωνία για την αυριανή μέρα στα δικαστήρια.

Το ίδιο είπαν οι φυσικοί μας προϊστάμενοι, οι δικαστές, το ίδιο είπε ο κ. Βερβεσός, το ίδιο λένε όλοι, το ίδιο λέμε και εμείς. Δεν μπορεί να είμαστε στο ίδιο μήκος κύματος όλοι, λες και είμαστε συνεννοημένοι. Απλώς, αντιμετωπίζουμε την ίδια κατάσταση, καθημερινά, στα δικαστήρια. Δεν πάει άλλο. Βέβαια, σας είπα, για εμάς ο ΑΣΕΠ έχει τα εχέγγυα για αξιοκρατικές προσλήψεις και μπορεί με διαδικασίες προβλεπόμενες, να λειτουργήσει και να ολοκληρωθούν οι διαδικασίες πολύ πιο γρήγορα. Μέσω δε, του διαγωνισμού που προτείνουμε, φαίνεται ότι πραγματικά μπορεί να λύσουμε μερικά το πρόβλημα, αλλά να μπορούμε να προχωρήσουμε την επόμενη μέρα.

Ως προς την κυρία Κομνηνάκα. Είπε κάτι σημαντικό η κυρία βουλευτής, σε σχέση με τη δυνατότητα επιμόρφωσης των δικαστικών υπαλλήλων. Προφανώς και δεν θα υπάρχει καμία διαδρομή. Τα κενά που υπάρχουν, μόνο εξ αποστάσεως μπορεί να γίνεται τέτοιου είδους επιμόρφωση. Γιατί να πάει κάποιος στη Θεσσαλονίκη και να παρακολουθεί τα οποιαδήποτε σεμινάρια και τα λοιπά, δεν υπάρχει δυνατότητα. Εξ αποστάσεως, μπορεί να γίνει κάτι τέτοιο. Αλλά, μην παραγνωρίζουμε και το εξής. Γιατί όπως αναφερόμαστε συνέχεια, ότι μέσα από μια επιμόρφωση και τα λοιπά θα λυθούν, ναι υπάρχει και σας είπα είναι κίνητρο για το δικαστικό υπάλληλο η επιμόρφωση. Η επιμόρφωση μπορεί να γίνει και μέσα από τις υπάρχουσες δομές του δημοσίου, του ΕΚΔΑ κλπ., ό τι υπάρχει και θα μπορούσε να έχει γίνει. Επί 21 χρόνια δεν έχει γίνει τίποτε σε σχέση με την επιμόρφωση.

Αλλά, μην παραγνωρίζουμε και κάτι άλλο. Γιατί, όπως παρουσιάζεται μια κατάσταση, όπως μπορεί να την αντιληφθεί ένας τρίτος, οι δικαστικοί υπάλληλοι, οι υπηρετούντες, παρά το βαρύ έργο τους, είναι σε τέτοιο επίπεδο πραγματικά και έχουν τέτοια εμπειρία και γι’ αυτό το λόγο είμαστε όρθιοι σήμερα. Οπωσδήποτε απαιτείται επιμόρφωση επιπλέον. Είναι καινούργιες διαδικασίες, καινούργιες τεχνολογίες, είναι οι καινούργιες ηλεκτρονικές διαδικασίες στα δικαστήρια. Αλλά, μην παραγνωρίζουμε και το τεράστιο έργο, που περνάει από τους δικαστικούς υπαλλήλους και κρατάμε όρθιες τις δικαστικές υπηρεσίες. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Η κυρία Ελευθερία Κώνστα έχει τον λόγο, για να δώσει κάποιες απαντήσεις σε αυτά που ειπώθηκαν.

**ΕΛΕΥΘΕΡΙΑ ΚΩΝΣΤΑ (Γενική Γραμματέας της Ένωσης Δικαστών και Εισαγγελέων Ελλάδος):** Ένα μικρό σχόλιο. Κατ’ αρχήν, όσον αφορά την επιμόρφωση που είπε, εμείς τη θεωρούμε ένα σημαντικό κομμάτι της εργασίας των δικαστικών υπαλλήλων. Θα πρέπει εδώ να σας εκθέσω μια πραγματικότητα. Λόγω της μεγάλης απόστασης μεταξύ των διαγωνισμών για τον διορισμό δικαστικών υπαλλήλων, παρατηρούνται στις ίδιες υπηρεσίες, παλιοί ικανότατοι δικαστικοί υπάλληλοι, που γνωρίζουν εις βάθος και τη δικαστική ύλη και το οργανόγραμμα του κάθε δικαστηρίου, όμως παράλληλα, λόγω μιας μικρής κινητικότητας που έχουν διοριστεί νέοι υπάλληλοι ή μέσω του τελευταίου διαγωνισμού του ΑΣΕΠ, υπάρχουν και πάρα πολλοί νέοι, οι οποίοι αγκομαχώντας, προσπαθούν να καταλάβουν πώς δουλεύει το σύστημα μέσα στα δικαστήρια.

Γι’ αυτό, θεωρώ απαραίτητο να ξεκινήσει άμεσα η επιμόρφωση των δικαστικών υπαλλήλων, γιατί, πλέον, δεν πρέπει να μιλάμε μόνο για διαχείριση της δικαστηριακής ύλης από τους υπαλλήλους ή μόνο για τη διαχείριση των νέων τεχνολογιών από τους υπαλλήλους, αλλά θα πρέπει να πάμε και σε μια εκπαίδευση διαχείρισης, για παράδειγμα, συμπεριφορών και εξυπηρέτησης κοινού και δικηγόρων, διαχείρισης άγχους και στρες μέσα στις υπηρεσίες- αυτά που είπαμε και στις παρατηρήσεις μας, δηλαδή- άρα, είναι σημαντική η εκπαίδευση.

Τώρα, πώς θα γίνει η εκπαίδευση. Νομίζω ότι η μία ή οι δύο μέρες που μπορεί να χρειαστεί να παρακολουθήσει ένας δικαστικός υπάλληλος ένα σεμινάριο στην Εθνική Σχολή Δικαστών, δεν θα προκαλέσει πρόβλημα στην εσωτερική λειτουργία της υπηρεσίας του.

Όσον αφορά τους διαγωνισμούς, ναι, χρειαζόμαστε άμεσα δικαστικούς υπαλλήλους. Η Σχολή, αυτή τη στιγμή, νομίζω ότι μπορεί να ανταποκριθεί άμεσα στους διαγωνισμούς και αν σκεφτείτε ότι ο χρόνος εκπαίδευσης του προσωπικού είναι μόλις 90 ημέρες, θεωρώ ότι η Σχολή μπορεί μέσα σε ένα χρόνο, να εκπαιδεύσει έναν ικανό αριθμό δικαστικών υπαλλήλων και λειτουργώντας, πλέον, σε ετήσια βάση η προκήρυξη διαγωνισμών για την εισαγωγή στη Σχολή, θα δούμε πολύ γρήγορα αποτελέσματα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Βερβεσός, για τα δικά του σχόλια και διευκρινίσεις.

**ΔΗΜΗΤΡΙΟΣ ΒΕΡΒΕΣΟΣ (Πρόεδρος της Ολομέλειας των Προέδρων των Δικηγορικών Συλλόγων Ελλάδος):** Επανατοποθετούμαι επί του ζητήματος, το οποίο έθεσε και συμφωνώ απολύτως με τον κ. Διαμάντη, ότι η Σχολή μπορεί να εκπαιδεύσει 200 υπαλλήλους. Παραπάνω από 200, δεν έχει τη δυνατότητα. Ούτε προσωπικό έχει, ούτε αίθουσες, ούτε χώρους. Αυτή τη στιγμή χρειάζονται 800 υπάλληλοι – εγώ δεν λέω 3.000 - για να καλύψουμε, στοιχειωδώς, τα κενά. Πρέπει να προκηρυχθεί άμεσα έκτακτος διαγωνισμός είτε με ευθύνη του Αρείου Πάγου είτε με ευθύνη του ΑΣΕΠ. Δεν καταλαβαίνω γιατί ο Άρειος Πάγος μπορεί να κάνει εξετάσεις δικαστικών λειτουργών και δεν μπορεί να κάνει εξετάσεις δικαστικών υπαλλήλων. Δεν το αντιλαμβάνομαι αυτό. Δεν καταλαβαίνω, επίσης, ποιο είναι το πρόβλημα για να μπορέσουμε να βρούμε χρήματα. Υπάρχουν χρήματα. Η Κυβέρνηση διατείνεται ότι έχει, πλέον, έναν προϋπολογισμό, ο οποίος είναι πλεονασματικός. Δεν χρειαζόμαστε δικαστικούς υπαλλήλους, όταν σας λέω ότι, σήμερα, ένα πιστοποιητικό, κάνει να βγει τρεις και τέσσερις μήνες; Είναι κατάσταση αυτή, από τη μια μεριά, να καυχιόμαστε ότι έχουμε κάνει ψηφιοποίηση στη δικαιοσύνη και από την άλλη, να μην έχουμε υπαλλήλους να υποστηρίξουν τα ψηφιακά μέσα, τα οποία έχουμε φέρει;

Είναι, λοιπόν, υποχρεωτικό, να γίνει άμεσα γραπτός διαγωνισμός είτε με ευθύνη του ΑΣΕΠ είτε με ευθύνη του Αρείου Πάγου και του Συμβουλίου της Επικρατείας και να τελειώνουμε με αυτήν την διαδικασία. Δεν μπορούμε να περιμένουμε από τη Σχολή. Η Σχολή θα πάρει χρόνο να κάνει το διαγωνισμό, θα έχει περιορισμένο αριθμό ανθρώπων που θα εισαχθούν σε αυτήν και αυτοί οι 200 άνθρωποι, όταν θα βγουν μετά το τέλος του διαγωνισμού και μετά το τέλος της εκπαίδευσης, θα έχουν, ήδη, συνταξιοδοτηθεί, άλλοι 400, με αποτέλεσμα, να μην έχουμε μόνο τα κενά που λέει ο κ. Διαμάντης, αλλά περισσότερα. Πρέπει να το αντιληφθεί αυτό ο Υπουργός. Πρέπει να γίνει άμεσα γραπτός διαγωνισμός, έκτακτος, κατ’ εφαρμογή του ειδικού άρθρου 11 του Κανονισμού Δικαστικών Υπαλλήλων.

Δεύτερον, όσον αφορά αυτό που έθεσε η κυρία Παπαδοπούλου. Κι εμείς, ειλικρινά, απορούμε, πώς μπορεί ο Δικηγορικός Σύλλογος και οι Δικηγορικοί Σύλλογοι της χώρας, να είναι στο γραπτό διαγωνισμό δικαστικών λειτουργών με εκπρόσωπό τους, να είναι με εκπρόσωπό τους στην Εθνική Σχολή Δικαστών και ξαφνικά, να μένουν έξω από την Εθνική Σχολή Δικαστικών Υπαλλήλων; Αντιλαμβανόμεθα ότι όταν κάνει κάποιος απεργία για να διεκδικήσει τα λεφτά από τη νομική βοήθεια, γίνεται δυστυχής και ασυμπαθής στην Κυβέρνηση και τον Υπουργό, αλλά, νομίζω, ότι η μεγαλοσύνη των προσώπων και των θεσμών, πρέπει να υπερβαίνει τέτοιες μικρότητες και να μην κάνουμε τέτοιου είδους αποκλεισμούς. Δεν βοηθάνε κανέναν, κύριε Υπουργέ, τέτοιοι αποκλεισμοί. Δημιουργούν τοξικές σχέσεις, σε μια θεσμική σχέση, την οποία την έχουμε οικοδομήσει χρόνια, με απόλυτη εμπιστοσύνη.

Σας καλώ, έστω και τώρα, όπως το κάνατε και στο παρελθόν, να καλύψετε αυτό το θεσμικό ατόπημα, το οποίο έχει συμβεί σε βάρος του δικηγορικού κόσμου. Λυπάμαι για το γεγονός ότι πάλι είμαστε απέξω και στεναχωριέμαι ιδιαίτερα γι’ αυτό.

Τέλος, κατά τα λοιπά, η εκπαίδευση η οποία δίνεται στη Σχολή Δικαστών, πράγματι, είναι υψηλού επιπέδου όπως προδιαγράφεται. Νομίζω ότι γι’ αυτό πρέπει να δώσουμε τα εύσημα στους συντάκτες του νομοσχεδίου, διότι, επιτέλους, δεν έχουμε μια πρόσληψη η οποία γίνεται μόνο με κάποιο διαγωνισμό, αλλά έχουμε και μια εκπαίδευση και εξειδίκευση αυτών των ανθρώπων. Όμως, αυτό που είπε σωστά και η κυρία Κομνηνάκα, πρέπει να κάνουμε διαρκή εκπαίδευση ειδικά τώρα που έχουμε σύγχρονα μέσα πληροφορικής και μπορούμε, με μορφές πλατφόρμας και ψηφιακής επικοινωνίας, να κάνουμε σεμινάρια εκπαίδευσης των δικαστικών υπαλλήλων. Μπορούμε και πρέπει το Υπουργείο Δικαιοσύνης, με ανθρώπους που έχει και με μέσα και υλικά που μπορεί να διαθέτει, να εκπαιδεύσει τους δικαστικούς υπαλλήλους στις νέες τεχνολογίες ώστε να μην έχουμε την επιβάρυνση εμείς πολλές φορές να στέλνουμε δικούς μας υπαλλήλους, για να κάνουν δουλειά back office στην υποστήριξη ψηφιακών λειτουργιών των δικαστηρίων, όπως το κάνουμε σήμερα με την καθαρογραφή αποφάσεων στο Εφετείο Αθηνών, όπως το κάναμε στο παρελθόν με την back office δουλειά για τα πιστοποιητικά του Πρωτοδικείου Αθηνών κι, όμως, στο παρελθόν, έχουμε συνδράμει επανειλημμένως με εξειδικευμένους δικηγόρους, οι οποίοι έχουν πρόσβαση στις σύγχρονες τεχνολογίες και έχουν γνώση σύγχρονων τεχνολογιών για την υποστήριξη δικαστικών λειτουργιών. Δεν είναι δουλειά μας, αλλά, παρά ταύτα, εμείς έχουμε το παρελθόν συνδράμει.

Νομίζω ότι το Υπουργείο πρέπει να προχωρήσει άμεσα σε εκπαίδευση, επιμόρφωση των ήδη υπηρετούντων, έστω και λίγων δικαστικών λειτουργών, οι οποίοι πρέπει να αναπτύξουν δεξιότητες στους τομείς της νέας τεχνολογίας ιδίως. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):**  Τον λόγο έχει η κυρία Κώνστα.

**ΕΛΕΥΘΕΡΙΑ ΚΩΝΣΤΑ (Γενική Γραμματέας της Ένωσης Δικαστών και Εισαγγελέων Ελλάδος):** Η θέση της Ένωσης Δικαστών και Εισαγγελέων είναι σαφώς, για να μην παρεξηγηθώ για την προηγούμενη τοποθέτησή μου, ότι πρέπει να καλυφθούν άμεσα οι τεράστιες ανάγκες και τα κενά των οργανικών θέσεων από δικαστικούς υπαλλήλους.

Η Σχολή Δικαστών, πράγματι, μπορεί, στο άμεσο μέλλον, να καλύψει συγκεκριμένο αριθμό τέτοιων κενών οργανικών θέσεων. Άρα, καλούμε την πολιτεία και το Υπουργείο Δικαιοσύνης να βρει έναν τρόπο και ο τρόπος αυτός, δυστυχώς, δεν είναι άλλος από έναν άμεσο διαγωνισμό και μάλιστα με αρκετά μεγάλο αριθμό υποψηφίων για την κάλυψη αυτών των οργανικών κενών που υπάρχουν στις δικαστικές υπηρεσίες της χώρας. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Παπαδοπούλου.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών):**  Να διευκρινίσω και να απαντήσω σε κάποια ερωτήματα που τέθηκαν. Καταρχάς, η Σχολή δεν μπορούσε να λειτουργήσει στην Αθήνα εφόσον η έδρα της Σχολής είναι στη Θεσσαλονίκη και πρέπει να έχουμε το φυσικό αντικείμενο κοντά μας. Εξάλλου, το χρονικό διάστημα που οι σπουδαστές θα είναι στη Σχολή δεν είναι μεγάλο. Είναι τρεις μήνες η εκπαίδευση και τρεις μήνες η κατάρτιση. Αυτό το χρονικό διάστημα, επίσης, θα πρέπει να σας πω, όπως προκύπτει από το νομοσχέδιο, οι εκπαιδευόμενοι θα πληρώνουν.

Πρέπει να σας πω, επίσης, σχετικά με τα κτίρια ότι, ναι μεν, η Σχολή έχει περιορισμένες δυνατότητες, αλλά υπάρχει δυνατότητα να πάρουμε κάποια άλλα κτίρια, ούτως ώστε να μπορέσουμε να κάνουμε και τον διαγωνισμό και την εκπαίδευση των δικαστικών υπαλλήλων σε πολύ σύντομο χρονικό διάστημα.

Όσον αφορά την επιμόρφωση και των υπηρετούντων δικαστικών υπαλλήλων, εάν διαβάσετε το νομοσχέδιο, μέσα λέει ότι η επιμόρφωση γίνεται και στην Αθήνα, γίνεται και στη Θεσσαλονίκη, γίνεται διά ζώσης, γίνεται διαδικτυακά, επομένως, δεν τίθεται κανένα θέμα στην επιμόρφωση και επίσης δεν αποτελεί προϋπόθεση της επιμόρφωσης η γνώμη του προϊσταμένου. Άρα δεν θα δημιουργηθεί κανένα απολύτως πρόβλημα και στη λειτουργία των δικαστηρίων όπως δεν δημιουργείται πρόβλημα και στη λειτουργία των δικαστηρίων με την επιμόρφωση των δικαστικών λειτουργών.

Αυτά όλα λειτουργούν στη Σχολή επί 27 χρόνια υποδειγματικά και εφόσον αναλάβουμε και την ευθύνη της Σχολής των Δικαστικών Υπαλλήλων δεν θα υπάρξει κανένα απολύτως πρόβλημα. Επιπλέον, η επιμόρφωση στη Σχολή των Δικαστικών Υπαλλήλων γίνεται και με διεθνή προγράμματα, με επισκέψεις στο εξωτερικό σε ευρωπαϊκά δικαστήρια και πραγματικά είναι πολύ υψηλού επιπέδου.

Επίσης, θέλω να διαβεβαιώσω ότι η Σχολή, όπως και η κυρία Κώνστα σας είπε, έχει τη δυνατότητα να ανταποκριθεί άμεσα στις ανάγκες για τη διενέργεια του διαγωνισμού και την πρόσληψη των δικαστικών υπαλλήλων. Σας ευχαριστώ πολύ.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Θα ολοκληρώσουμε με την τριτολογία που ζήτησε ο κ. Διαμάντης. Θα παρακαλούσα, όμως, να είναι σύντομη, κύριε Διαμάντη.

### ΓΕΩΡΓΙΟΣ ΔΙΑΜΑΝΤΗΣ (Πρόεδρος της Ομοσπονδίας Δικαστικών Υπαλλήλων Ελλάδος): Πάρα πολύ σύντομα, κύριε Πρόεδρε. Είναι ανάγκη η σύνδεση της επιμόρφωσης των δικαστικών υπαλλήλων, τη συγκεκριμένη χρονική στιγμή, από τις προσλήψεις. Αυτό φάνηκε από όλες τις τοποθετήσεις, όλων των φορέων και ως προς την επιμόρφωση της Σχολής, δεν είναι μόνο η τρίμηνη, είναι και οι τρεις μήνες που απαιτούνται για την πρακτική άσκηση των άμεσα, μετά την τρίμηνη εκπαίδευση. Είναι και τρεις μήνες πρακτική, να μην μας διαφεύγει και όσον αφορά αυτό που άκουσα και μου έκανε εντύπωση σε εμένα, είναι ότι δεν απαιτείται η γνώμη του Προϊσταμένου. Και να μην απαιτείται, εάν το δικαστήριο είναι στην κατάσταση που υπάρχει σήμερα, ποιος σώφρων δικαστής, ποιος σώφρων προϊστάμενος θα δώσει άδεια στον οποιονδήποτε υπάλληλο να επιμορφωθεί τη στιγμή που το ίδιο το δικαστήριο δεν μπορεί να ανταποκριθεί στις καθημερινές του ανάγκες; Αυτό δεν μπόρεσα να το καταλάβω.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Κύριε Υφυπουργέ, θέλετε να κάνετε κάποια παρατήρηση ή θα μιλήσετε συνολικά επί των άρθρων;

### ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης): Κύριε Πρόεδρε, εγώ θα ήθελα να ευχαριστήσω, καταρχάς, τους εκπροσώπους των φορέων για τις τοποθετήσεις τους. Αντιλαμβανόμαστε όλοι ότι η φύση της συγκεκριμένης συνεδρίασης είναι ακριβώς αυτή, να ακούσουμε τις τοποθετήσεις των φορέων, οι οποίες, όπως γνωρίζετε πάντα αξιολογούνται από το Υπουργείο Δικαιοσύνης και από τον Κύριο Υπουργό όταν έχουν να κάνουν με προτάσεις, οι οποίες είναι παραγωγικές και βελτιώνουν τα νομοθετικά κείμενα.

### Θα περιμένουμε και τις έγγραφες παρατηρήσεις όσων και δεν συμμετείχαν στη σημερινή συνεδρίαση, αλλά και όσων συμμετείχαν, προκειμένου να δούμε και τεχνικά ζητήματα που τέθηκαν.

### Αυτό, όμως, που αντιλαμβανόμαστε όλοι είναι ότι γίνεται μια προσπάθεια και τέθηκε αυτό και θεωρώ ότι προκύπτει από τη συγκεκριμένη συνεδρίαση. Να βρεθεί ένας τρόπος να λυθεί ένα υπαρκτό πρόβλημα, όπως το είπε ο κ. Υπουργός εχθές, με έναν τρόπο συντεταγμένο, να υπάρξει μια στελέχωση, η οποία θα διαρκέσει στο χρόνο και με έναν τρόπο ο οποίος πραγματικά θα δώσει λύσεις και μεσοπρόθεσμα και μακροπρόθεσμα.

### Μια παρατήρηση μόνο θα κάνω, γιατί είπε ο κ. Βερβεσός ότι δήθεν αντιμετωπίζεται ως μη συμπαθούμενη η τάξη των δικηγόρων, για τη μη συμμετοχή της, στη συγκεκριμένη διαδικασία. Νομίζω ότι γνωρίζει πολύ καλά ότι σε όλα τα θέματα που τίθενται πάντα λαμβάνονται υπόψιν όλες οι θέσεις των επιστημονικών φορέων και της Ολομέλειας των Δικηγορικών Συλλόγων και ότι είμαστε σε μία ανοιχτή επικοινωνία με το Υπουργείο Δικαιοσύνης, σε θέματα που υπάρχουν. Οπότε, νομίζω ότι δεν έχει να κάνει σε καμία περίπτωση οποιαδήποτε προσθήκη ή οποιαδήποτε πρόβλεψη οποιουδήποτε νομοθετικού κειμένου και ειδικότερα του συγκεκριμένου, με οποιαδήποτε δήθεν δυσμενή μεταχείριση του κλάδου των δικηγόρων, τον οποίο γνωρίζει πολύ καλά και ο ίδιος ότι και σεβόμαστε και ακούμε τις θέσεις του και προσπαθούμε από κοινού όλοι οι συλλειτουργοί της Δικαιοσύνης, σε συνεργασία με το Υπουργείο Δικαιοσύνης να βρούμε λύσεις στα υπαρκτά προβλήματα του ευαίσθητου χώρου της δικαιοσύνης και νομίζω ότι και αυτό το νομοσχέδιο προς αυτή την κατεύθυνση κινείται.

### Τώρα, για τις λεπτομέρειες, προφανώς, θα συζητήσουμε και στην επί των άρθρων συζήτηση.

### Κύριε Πρόεδρε, ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό, ολοκληρώθηκε η ακρόαση των εξωκοινοβουλευτικών προσώπων, επί του νομοσχεδίου του Υπουργείου Δικαιοσύνης «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών-Τροποποιήσεις στον ν. 4871/2021 και λοιπές ρυθμίσεις του Υπουργείου Δικαιοσύνης».

Η επόμενη συνεδρίαση μας, για την επί των άρθρων επεξεργασία του σχεδίου νόμου, είναι όπως είναι γνωστό , προγραμματισμένη στις 13.00΄.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Καππάτος Παναγής, Καρασμάνης Γεώργιος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λιβανός Σπυρίδωνας - Παναγιώτης (Σπήλιος), Παππάς Ιωάννης, Στυλιανίδης Ευριπίδης, Τσιγκρής Άγγελος, Χαρακόπουλος Μάξιμος, Αγαθοπούλου Ειρήνη – Ελένη, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Μάλαμα Κυριακή, Ελευθεριάδου Σουλτάνα, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Κομνηνάκα Μαρία, Μυλωνάκης Αντώνιος, Απατζίδη Μαρία, Σακοράφα Σοφία και Αδαμοπούλου Αγγελική.

Τέλος και περί ώρα 11:45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**